โค้งสุดท้ายเอ็นพีเอแบงก์-เอเอ็มซีปลุกยอดขาย
จับตาในช่วงโค้งสุดท้ายปีนี้ ธนาคารพาณิชย์และบริษัทบริหารสินทรัพย์ (เอเอ็มซี)
31 ต.ค. 2557

โดย...ทีมข่าวการเงินโพสต์ทูเดย์
จับตาในช่วงโค้งสุดท้ายปีนี้ ธนาคารพาณิชย์และบริษัทบริหารสินทรัพย์ (เอเอ็มซี) เตรียมจัดเต็มด้วยการออกแคมเปญต่างๆ เพื่อดันยอดขายสินทรัพย์รอการขาย (เอ็นพีเอ) อย่างเต็มสูบ หลังจากที่ผ่านมาตลาดเอ็นพีเอประสบภาวะซบเซาจากมรสุมทางการเมืองและภาวะเศรษฐกิจ ทำให้ลูกค้าชะลอการตัดสินใจซื้อสินทรัพย์
จากการสำรวจเอ็นพีเอ ณ เดือน ก.ย. 2557 พบว่า ธนาคารพาณิชย์ทั้งระบบมียอดเอ็นพีเอ 77,015 ล้านบาท ลดลงจากเดือนเดียวกันปีก่อนที่มียอดเอ็นพีเอ 82,418 ล้านบาท หรือลดลง 6.56%
แม้ยอดเอ็นพีเอของธนาคารพาณิชย์ทั้งระบบจะลดลง แต่เมื่อดูไส้ในพบว่าสาเหตุสำคัญที่ลดลง เนื่องจากธนาคารพาณิชย์หลายแห่งได้ขายเอ็นพีเอออกไปให้เอเอ็มซี โดยคาดว่าปัจจุบันเอ็นพีเอที่อยู่ในพอร์ตของเอเอ็มซีจะมีประมาณ5 หมื่นล้านบาท โดยอยู่ในมือของบริษัทบริหารสินทรัพย์ กรุงเทพพาณิชย์ (บสก.) ประมาณ 3.6 หมื่นล้านบาท และบริษัท บริหารสินทรัพย์สุขุมวิท (บสส.) ประมาณ 2 หมื่นล้านบาท
ยอดเอ็นพีเอที่ยังค้างอยู่ในระบบยังทำให้ธนาคารพาณิชย์ต่างๆ พยายามที่จะจัดแคมเปญการตลาดเพื่อระบายเอ็นพีเอที่มีอยู่ออกไป โดยเฉพาะการจัดแคมเปญในแต่ละภูมิภาค โดยนำเสนออัตราดอกเบี้ยพิเศษสำหรับซื้อเอ็นพีเอของธนาคาร และการให้วงเงินสินเชื่อสูง 100%
แม้แต่กรมบังคับคดีที่เป็นแลนด์ลอร์ด มีสินทรัพย์รอการขายมากที่สุดประมาณ 2.23 แสนล้านบาท ก็ประกาศนโยบายเร่งผลักดันสินทรัพย์โดยเปิดมหกรรมขายทอดตลาดสินทรัพย์ร่วมกับธนาคารพาณิชย์ในต่างจังหวัดเป็นระยะ รวมทั้งการเปิดประมูลขายทอดตลาดในวันเสาร์ด้วย โดยในปีงบประมาณ 2557 ที่ผ่านมา สามารถผลักดันการขายสินทรัพย์ได้ 9.8 หมื่นล้านบาท และตั้งเป้าหมายในปีงบประมาณ 2558 จะผลักดันสินทรัพย์ให้ทะลุ 1 แสนล้านบาท
ทั้งนี้ เมื่อประมวลสถานการณ์ตลาดเอ็นพีเอหลังสถานการณ์การเมืองสงบ พบว่าแนวโน้มกำลังซื้อเริ่มปรับตัวดีขึ้น หลังจากกำลังซื้อถูกอั้นไว้จากช่วงก่อนหน้านี้
โอฬาร ประเสริฐพันธุ์ ผู้จัดการฝ่ายทรัพย์สิน ธนาคารกรุงเทพ กล่าวว่า ในช่วงที่เหลือของปีนี้ ธนาคารคาดว่ายอดขายเอ็นพีเอที่อยู่ในกรุงเทพฯ ปริมณฑล และจังหวัดตามหัวเมืองใหญ่ทั่วประเทศจะเติบโตไม่มาก เพราะต้องรอนโยบายของรัฐบาลด้านการลงทุนให้ชัดเจนก่อน อย่างไรก็ตามการเปิดประชาคมเศรษฐกิจอาเซียน (เออีซี) ในปี 2558 คาดว่าจะทำให้สินทรัพย์ที่อยู่ในพื้นที่ที่ติดกับประเทศเพื่อนบ้านขายได้มากขึ้น
ทั้งนี้ ปัจจุบันธนาคารกรุงเทพมียอดเอ็นพีเอ 1.1 หมื่นล้านบาท ปีนี้ตั้งเป้ายอดขายเอ็นพีเอไว้ที่ 8,000 ล้านบาท โดยช่วง 7 เดือนที่ผ่านมา มียอดขายแล้ว 4,900 ล้านบาท
ด้านธนาคารกรุงไทยได้ปรับกลยุทธ์การขายเอ็นพีเอผ่านช่องทางทุกรูปแบบ ทั้งเครือข่ายสาขา ช่องทางออนไลน์ สมาชิกนักขาย นักลงทุนรายใหญ่ (Developer) รวมทั้งการขายแบบบิ๊กล็อต ฯลฯ ล่าสุดได้ทำโครงการเคทีบี เอ็นพีเอ พลัส (KTB NPA PLUS) โดยร่วมมือกับคณะสถาปัตยกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง คัดเลือกเอ็นพีเอในการออกแบบบ้านหรือที่อยู่อาศัยให้แก่ผู้ซื้อเอ็นพีเอ และร่วมกับบัตรเครดิตเคทีซีให้ลูกค้าใช้บัตรรูดซื้อสินทรัพย์ได้ โดยปีนี้ธนาคารกรุงไทยตั้งเป้าขายเอ็นพีเอ 7,0001 หมื่นล้านบาท
ด้าน นายนิยต มาศะวิสุทธิ์ รองกรรมการผู้จัดการ บสส. กล่าวว่า ขณะนี้เศรษฐกิจเริ่มฟื้นตัว ภาคธุรกิจอสังหาริมทรัพย์มีสัญญาณการปรับตัวอย่างชัดเจน โดย บสส.คาดว่าจะผลักดันยอดขายเอ็นพีเอได้ตามเป้า 5,000 ล้านบาท
สำหรับปัจจัยที่จะทำให้ตลาดเอ็นพีเอมีโอกาสกลับมาคึกคัก คือ จุดเด่นของเอ็นพีเอหรือบ้านมือสองจะมีโลเกชั่นที่อยู่ในเมือง หรือทำเลดีๆ ประกอบกับแนวโน้มอัตราดอกเบี้ยยังต่ำ ทำให้การลงทุนอสังหาริมทรัพย์เป็นทางเลือกหนึ่งที่ให้ผลตอบแทนทสูงกว่าการฝากเงินกับธนาคาร
ขณะเดียวกัน เริ่มเห็นสัญญาณว่าผู้ประกอบการเร่งการซื้อสินทรัพย์ตุนเก็บไว้ก่อนที่ราคาจะปรับขึ้น เพื่อรองรับการเปิดเออีซีในปี 2558 รวมทั้งรัฐบาลเตรียมอัดการกระตุ้นเศรษฐกิจด้วยการลงทุนโครงสร้างระบบสาธารณูปโภคต่างๆ ซึ่งจะส่งผลให้อสังหาริมทรัพย์ได้รับอานิสงส์ที่ดีตามไปด้วย
เชื่อว่าโค้งสุดท้ายตลาดเอ็นพีเอในปีนี้จะได้เห็นแบงก์และเอเอ็มซีต่างๆ เร่งปั่นยอดขายให้ถึงเป้า ถือเป็นโอกาสและทางเลือกของผู้บริโภคที่ดีสำหรับผู้ที่ต้องการซื้อที่อยู่อาศัยและนักลงทุน